text: Det går forrygende for Billund lufthavn
  02 oktober 2010 kl. 12.19
  I september brugte godt 253.000 passagerer lufthavnen. Det er en stigning på 14 % i forhold til samme måned sidste år.  
   
  Billund Lufthavn havde i september måned 253.248 passagerer. Det er en stigning på 14,4 % i forhold til september måned sidste år. 
  Dermed følger september måned tendensen fra de tidligere måneder.
  Udenrigstrafikken havde 144.175 passagerer, svarende til en fremgang på 18,1 %. 
  Årsagen skal især findes i de mange nye ruter, Billund Lufthavn tidligere på året fik fra Cimber Sterling, Ryanair og Norwegian.
  Top 5 listen for udenrigsruterne ser således ud: 
  1. Amsterdam
  2. London
  3. Frankfurt
  4. Oslo
  5. Alicante
  I september måned var der også fremgang for chartertrafikken. 
  I alt 92.440 passagerer rejste med charterfly, hvilket er en fremgang på 7,2 %.
  Det er fortsat Grækenland, Tyrkiet og Spanien, der modtager flest chartergæster, og top 5 over charterdestinationerne ser således ud:
  1. Antalya
  2. Mallorca
  3. Kreta
  4. Rhodos
  5. Dalaman
  